13 Januarie – Volg Jesus, eerlik!. – Jan van der Watt - www.bybelkennis.co.za
13 Januarie – Volg Jesus, eerlik!. – Jan van der Watt
Lees: Mat 10:22-11:19 (fokus: 10:34-42)
Jesus sê: ‘Ek het nie gekom om almal net te paai of tevrede te hou nie. My boodskap maak ook vyande.’ (10:34)
ŉ Ongeskikte vrou vra ŉ groentewinkeleienaar vir ŉ halwe kopslaai. Hy verduidelik dat hulle nie eintlik slaai in die helfte deel nie, maar sy hou vol. Hy stap na sy assistent toe en sê: “Gee vir daai ongeskikte ou vrou ŉ halwe kopslaai”. Toe hy omdraai staan die vrou reg agter hom. Vinnig sê hy toe: “En geen die ander helfte vir hierdie pragtige dame”. Wat maak dit van die man? Wel, ŉ mens sou baie dinge kon sê, maar ‘eerlik’ is nie een van hulle nie.
Christene kan ook maar baie keer so lyk – ons kan ons passies baie vinnig verander: nou ŉ Christen en netnou nie. Ons verander maklik ons storie, hang net af wie agter ons staan. Dit is nie hoe Christenskap lyk nie en as dit is hoe ons gaan optree gaan God se ‘winkel’ in hierdie wêreld toemaak by gebrek aan ‘verkoopsmanne’. Ons kan nie uit twee monde praat nie en ook nie met wit leuens alles probeer toeverf nie. Ons Christenskap vra van ons om eerlik te wees, al gaan dit ons maar ongewild maak. Christenskap is ŉ keuse om ŉ pad te loop – en as ons daardie keuse gemaak het, moet ons daardie pad reguit en eerlik loop.
Ons moenie sê ons is nie gewaarsku nie. Die Here het uit sy pad uit gegaan om vir ons te sê dat ons somme moet maak: ons moet mooi uitreken of ons bereid is om deur dik en dun by Hom te staan, want dit gaan nie altyd maklik wees nie (10:34-37). As ons ons berekeninge gemaak het en besluit het om die pad saam met Hom te loop, moet ons dit eerlik en opreg doen sonder om elke nou en dan ŉ ander storie te hê.
Dit is jou keuse.